**Iubind florile de măr**

*Carmen*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Flori de măr, flori de măr,

Azi mi-aţi strecurat în păr

Câteva petale moi

Ce-au plecat de lângă voi.

Şi când m-am apropiat

Să văd ce s-a întâmplat

Cu copacul plin de flori

Ce mi-au dat aşa fiori,

Mărul m-a îmbrăţişat

C-un parfum fin şi curat.

O crenguţă cu flori multe

Am dus la piept ca s-asculte

Cum o inimă de om

Poate iubi aşa un pom.

Florile de măr deodată

Mi-au pătruns prin pielea toată,

M-au făcut să simt că zbor

Şi-am primit dragostea lor.